شہباز گل کو فوج میں بغاوت کی کوشش' کے الزام میں گرفتار کیا گیا: وفاقی حکومت 
پی ٹی آئی کے مرکزی رہنما فواد چوہدری نے منگل کو ایک ٹویٹ میں کہا ہے کہ شہباز گل کو بنی گالا چوک سے بغیر نمبر پلیٹ والی گاڑیوں میں آنے والے افراد نے اغوا کیا ہے۔
ویب ڈیسک — تحریکِ انصاف کی رہنما ڈاکٹر شیریں مزاری نے شہباز گل کی گرفتاری کو پاکستان میں حکومت کی تبدیلی کا 'عظیم امریکی منصوبہ' کا حصہ قرار دیتے ہوئے کہا کہ یہ کارروائی پاکستان میں سویلین ڈکٹیٹر امپورٹڈ حکومت کی ہے۔ خیال رہے کہ امریکہ تحریکِ انصاف کے رہنماؤں کے ان الزامات کی تردید کرتا رہا ہے۔ شہباز گل کی گرفتاری پر ردِعمل دیتے ہوئے وفاقی وزیرِ داخلہ رانا ثناء اللہ نے کہا کہ تحریکِ انصاف نے نجی نیوز چینل کے ساتھ مل کر ایک بیانیہ بنانے کی سازش کی۔ رانا ثناء اللہ نے الزام عائد کیا کہ شہباز گل نے نجی چینل میں جو گفتگو کی اس کا سکرپٹ عمران خان کی زیرِ صدارت اجلاس میں ترتیب دیا گیا۔ اسلام آباد میں نیوز کانفرنس کرتے ہوئے رانا ثناء اللہ کا کہنا تھا کہ اس سازش کے کرداروں کے نام تحقیقات کے بعد سامنے آٗئیں گے۔ اُن کا کہنا تھا کہ شہباز گل نے پاکستانی فوج کے جونیئر افسران کو سینئرز کے خلاف اُکسانے کی کوشش کی جس کی ہرگز اجازت نہیں دی جا سکتی۔ رانا ثناء اللہ کا کہنا تھا کہ شہباز گل کے خلاف مقدمہ ریاست کی مدعیت میں درج کیا گیا ہے جس کے مدعی ایک مجسٹریٹ ہیں اور یہ تھانہ کوہسار میں درج کیا گیا ہے۔ شہباز گل کی گرفتاری پر ردِعمل دیتے ہوئے وفاقی وزیر ریلوے اور ہوا بازی سعد رفیق نے ٹویٹ کی کہ ان کی 'لمبی زبانوں' کا علاج اب ضروری ہو گیا ہے۔ پنجاب کے وزیرِ داخلہ ہاشم ڈوگر نے ٹویٹ کی کہ وہ بنی گالا جا رہے ہیں اور اپنے لیڈر کی سیکیورٹی یقینی بنائیں گے۔ ادھر اسلام آباد پولیس کی جانب سے ایک ٹویٹ میں کہا گیا ہے کہ عمران خان کی سیکیورٹی کے لیے اسلام آباد پولیس کے 76 سے زائد اہلکار تعینات ہیں۔لہذٰا پروپیگنڈہ اور جھوٹی خبروں سے گریز کیا جائے۔